जेल्लै बी सूरजै दे औने दा समां होना तां रेशू नैं उसी ड्योढी च बलगना। बिमल दे पढ़दे बी रेशू नै दऊं-त्रै फराटियां पाई जानियां। केई बारी अपनी कताब खोह्‌लियै उन्न बी उत्थें गै आई बौह्‌ना। कुसै’लै उन्न सूरजै ई किश पुच्छी बी लैनां। सूरज बी एह् सोच्चियै जे बंडने नै सरसुती दा भंडार बधदा ऐ ओह् उसी किश दस्सने समझाने च पिच्छें निहा हुंदा। ओह् खड़कूनी जिन्नीं दीदल ही उन्नी गै पढ़ने च बी सरोक्खड़ ही। सूरजै कोल बेहियै नुहाड़ा मन पढ़ने च घट्‌ट ते धमच्चड़ै च मता रौंह्‌दा। कदें-कदें भित्तै पिच्छै छप्पियै ‘औ’ करियै सूरजै दा त्राह् कड्ढना, बिजली हिसली जा तां जानियै टक्कर मारनी। पढ़ने बेल्लै दपट्‌टे बिना आइयै बेही जाना, अक्खीं झपकाई-झपकाइयै ते मुस्कराइयै सूरज ई दिखदे रौह्‌ना।